TGCI เปิดตลาดทะยาน 18% ลุ้นวิ่งถึง 5 บ. ก่อนควบรวมธุรกิจเซรามิก ส.ค.ปีหน้า
TGCI เปิดตลาดทะยานต่อ 18% ลุ้นวิ่งถึง 5 บ. ก่อนควบรวมธุรกิจเซรามิก ส.ค.ปีหน้า ล่าสุด ณ เวลา 10.21 น. ราคาอยู่ที่ 3.44 บาท ปรับตัวขึ้น 0.40 บาท หรือ 13.16% สูงสุดที่ระดับ 3.60 บาท ต่ำสุดที่ระดับ 3.16 บาท ด้วยมูลค่าซื้อขาย 172.69 ล้านบาท
21 ธ.ค. 2560

ผู้สื่อข่าวรายงานว่า ราคาหุ้นบริษัท ไทย-เยอรมัน เซรามิค อินดัสทรี่ จำกัด (มหาชน) หรือ TGCI เปิดตลาดที่ระดับ 3.60 บาท คิดเป็นการปรับตัวขึ้น 18% จากวันก่อนหน้า ล่าสุด ณ เวลา 10.21 น. ราคาอยู่ที่ 3.44 บาท ปรับตัวขึ้น 0.40 บาท หรือ 13.16% สูงสุดที่ระดับ 3.60 บาท ต่ำสุดที่ระดับ 3.16 บาท ด้วยมูลค่าซื้อขาย 172.69 ล้านบาท
โดยราคาหุ้นปรับตัวขึ้นต่อเนื่องหลังจากวานนี้ปิดตลาดที่ระดับ 3.04 บาท ปรับตัวขึ้น 0.70 บาท หรือ 29.91% ปรับตัวขึ้นสูงสุดที่ระดับ 3.04 บาท และต่ำสุดที่ระดับ 2.32 บาท ด้วยมูลค่าซื้อขาย 166.89 ล้านบาท
ทั้งนี้ราคาหุ้นปรับตัวขึ้นหลังจาก บริษัท ปูนซิเมนต์ไทย จำกัด (มหาชน) หรือ SCC ซึ่งเป็นบริษัทแม่ของ TGCI ระบุว่า คณะกรรมการมีมติอนุมัติการสนับสนุนการปรับโครงสร้างธุรกิจเซรามิก ด้วยการควบบริษัทย่อยของที่บริษัท ถือหุ้นผ่านบริษัท เซรามิคซิเมนต์ไทย จำกัด (CCCL) รวมทั้งหมดจำนวน 5 บริษัท (ธุรกรรมการควบบริษัท) ซึ่งดำเนินธุรกิจผลิตและจำหน่ายกระเบื้องเซรามิกในประเทศไทย
โดยบริษัทใหม่จะมีทุนจดทะเบียนและทุนชำระแล้วเท่ากับ 5.96 พันล้านบาท แบ่งออกเป็นหุ้นสามัญจำนวนทั้งสิ้น 5.96 พันล้านหุ้น มูลค่าที่ตราไว้หุ้นละ 1 บาท ซึ่งเท่ากับทุนชำระแล้วทั้งหมดของบริษัทย่อยทั้ง 5 ขณะที่จากข้อมูลทางการเงินรวมเสมือนของบริษัทใหม่ บริษัทใหม่มีสินทรัพย์รวม ณ วันที่ 30 กันยายน 2560 เท่ากับ 1.34 หมื่นล้านบาท และมีรายได้รวมสําหรับปี 2559 จำนวน 1.37 หมื่นล้านบาท และสําหรับงวดเก้าเดือนสิ้นสุดวันที่ 30 กันยายน 2560 เท่ากับ 1.03 หมื่นล้านบาท
ขณะที่แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า จากกรณีที่ SCC จะทำการควบรวม 5 บริษัทย่อยผู้ดำเนินธุรกิจเซรามิกเข้าด้วยกัน พร้อมจัดตั้งเป็นบริษัทใหม่เข้าจดทะเบียนในตลาดหลักทรัพย์นั้น จะเพิ่มมูลค่าให้กับบริษัทดังกล่าวได้อย่างมีนัยสำคัญ ขณะที่ในด้านของบริษัทย่อย TGCI จะมีแรงซื้อเข้ามาอย่างต่อเนื่อง โดยราคาหุ้นมีโอกาสปรับตัวขึ้นถึงระดับ 5 บาท ก่อนจะถึงวันควบรวมกิจการในเดือนส.ค.ปี 2561